晚夏馬嵬卿叔池亭即事寄京都一二知己
作者：王灣
朝代：唐

paragraphs: 忝職畿甸淹，濫陪時俊後。
才輕策疲劣，勢薄常驅走。
牽役勞風塵，秉心在巖藪。
宗賢開別業，形勝代希偶。
竹繞清渭濱，泉流白渠口。
逡巡期賞會，揮忽變星斗。
逮此乘務閑，因而訪幽叟。
入來殊景物，行復洗紛垢。
林靜秋色多，潭深月光厚。
盛香蓮近拆，新味瓜初剖。
滯拙懷隱淪，書之寄良友。